**קובי מידן** (נולד ב-27 באפריל 1958) הוא מנחה טלוויזיה, מתרגם, מדבב, משורר, קריין ושדרן רדיו ישראלי.

ביוגרפיה
--------

מידן נולד בשם **יעקב יחיאל מנדלבוים** להרצל וזהבה, גדל והתחנך בנתניה. את דרכו בתקשורת החל מידן במסגרת שירותו הצבאי בגלי צה"ל בשנת 1976. הוא הגיש את המצעד הלועזי בתחנה והיה בין צוות המגישים הראשונים של התוכנית "נכון לעכשיו". לאלבום הבכורה של להקת תיסלם, "רדיו חזק" (1981), תרגם את השירים "תפסיק לכוון אלי", ו"מעשנים ביחד". לאחר עזיבתו את הרדיו עבר לטלוויזיה והנחה את תוכנית הטלוויזיה של הטלוויזיה החינוכית "רואים 6/6" לצד אורלי יניב, ארז טל ומרב מיכאלי לאחר מכן הנחה את "מצב הרוח" בערוץ הראשון לצידה של כרמית גיא.

השתתף בתוכנית הסאטירה הישראלית "העולם הערב" ששודרה בערוץ 2 הנסיוני בין השנים 1990–1993.

שב לרדיו בשנת 1993 וחזר להגיש את "נכון לעכשיו" במקום רפי רשף. לימים הצטרף אליו אברי גלעד והשניים הגישו את התוכנית עד שנת 1998.

בשנות התשעים השתתף בדיבוב סדרות מצוירות שונות, כגון "גברת פלפלת" (שם דיבב את "מר פלפל"), "טאו טאו" ו"קיד וידאו" (שם דיבב את "וויז").

בשנת 1996 החל להנחות את תוכנית הראיונות "פגישה לילית" בערוץ 2 תחת זכיינית השידור טלעד. התוכנית נחלה הצלחה, ושודרה במשך תשע עונות עד שנת 2005. במהלך עונות התוכנית ראיין מידן דמויות מוכרות רבות בחברה הישראלית. כמו כן זכור ראיון בלעדי של מידן עם השחקנית ג'יין פונדה בשנת 2002, וראיון היציאה מהארון של קורין אלאל ב-2001. בשנת 1999 הנחה יחד עם אברי גלעד את תוכנית הבידור "אברהם ויעקב", אשר כללה פינה קומית קבועה של אבי גרייניק ועידן אלתרמן. התוכנית נחלה הצלחה ושודרה עד שנת 2000.

בשנת 2004 החל מידן להנחות סדרת ספיישלים בערוץ השני תחת הכותרת "המבחן של ישראל". במהלך התוכניות בחנה התוכנית את הצופים בבית סביב נושאים כמו תחבורה, אינטליגנציה וידע בנושאי מדינת ישראל. לצד מידן הנחו בדרנים כמו רמי ורד ושלום אסייג, והשתתפו במבחנים דמויות מוכרות.

בשנת 2006 החל להנחות את תוכנית הבוקר של ערוץ 10 "כל בוקר" לצד לינוי בר-גפן, ובמקביל, הנחה וערך את "הבטחנו זה לזו", סדרת תעודה שעסקה בתופעת הגירושין.

החל מיוני 2010 ועד ליוני 2014 הגיש את תוכנית הראיונות "אנשים בלילה" בגלי צה"ל, עליה זכה בפרס מפקד גלי צה"ל לשנת 2011. בדצמבר של אותה שנה החל להנחות את תוכנית הראיונות "חוצה ישראל" בטלוויזיה החינוכית, לאחר פרישתו של רינו צרור. התוכנית בהגשתו זכתה בפרס האקדמיה הישראלית לטלוויזיה לתוכנית הראיונות הטובה ביותר בשנים 2010, 2014, 2015 ו-2016.

ממרץ 2015 עד מרץ 2017, מידן הגיש משדרים של האוניברסיטה המשודרת בגלי צה"ל בפורמט חדש שכלל שיחה בין מגיש לאיש אקדמיה, במקום הרצאה. מידן הגיש את הקורס "מבוא ל..." שעסק בפמיניזם, טקסטים מכוננים ומוות.

מידן שימש כקריין בסדרת התעודה "כוכב האדם".

בעשור השני של המאה ה-21, מידן עוסק גם בקריינות לפרסומות. בנוסף, הוא מלמד ומעביר את סדנת הריאיון הרדיופוני בבית הספר לעיתונאות "כותרת" ומשמש כמרצה ב"אסכולות" במגוון תחומי דעת. מידן מגיש גם את הפינה "כה אמרו חכמינו" עשר דקות לפני השעה שש בגלי צה"ל.

במרץ 2018 החל להגיש בערוץ כאן 11 בימים שני וחמישי מגזין תרבות אישי בשם "סוכן תרבות" הכולל ראיונות עומק, דיוני רוחב (פאנלים), כתבות חוץ, פרשנויות, ביקורות והמלצות בתחומי היצירה והדעת בארץ ובעולם.

בסוף מרץ 2018 פרסם מידן פוסט ובו כתב "היום אני מתבייש להיות ישראלי" בהקשר לאירועי צעדת השיבה הגדולה. בעקבות הפוסט קרא השר ליברמן לפיטוריו מגלי צה"ל. מנגד נשמעו קריאות נגד השעייתו או פיטוריו של מידן מפוליטיקאים ועיתונאים משני צדי המפה הפוליטית דוגמת רזי ברקאי, שרון גל ובצלאל סמוטריץ'. נחמן שי טען שאין לפטרו אך ראוי להפסיק בזמן זה את שידוריו כדי לצנן את הרוחות. ארגון העיתונאים יצא בחריפות נגד הרעיון לפטרו. מפקד גלי צה"ל קיים שיחת הבהרה עם מידן והחליט שלא לנקוט בצעדים כלשהם כלפיו. עם זאת, בעקבות אותו פוסט, בוטלה השתתפותו כמנחה טקס יום הזיכרון בראשון לציון.

בשנת 2020 הנחה את התוכנית "אחרי נעילה" בכאן 11, בה התקיים דיון באולפן לאחר שידור כל פרק בסדרה "שעת נעילה", העוסקת במלחמת יום כיפור.

מידן נשוי לתמר, אשת מחול ובתה של הרקדנית והכוריאוגרפית רנה שיינפלד. השניים הורים לבת ולבן.

ספריו
-----

* קובי מידן, **בית חרושת לשירים**, איורים: דוד פולונסקי, זמורה ביתן, 2003

### תרגום

* **עוד רוחה אותי רודפת**, מאת קטי רויפי, תרגום - קובי מידן, כנרת זמורה-ביתן, 2006
* **ספר הכמיהה**, מאת לאונרד כהן, תרגום מאנגלית - קובי מידן, כנרת זמורה ביתן, 2007
* **הגביהו את קורת הגג, נגרים**, סימור - הקדמה, מאת ג'רום דייוויד סלינג'ר, מאנגלית - קובי מידן, מחברות לספרות, אור יהודה, 2006
* **השירים**, מאת לאונרד כהן, תרגום - קובי מידן, כנרת זמורה ביתן, 2009
* **תולה רואה ירח מלא**, מאת קווין הנקס, אחוזת בית, 2010
* **אני, נלסון מנדלה: שיחות עם עצמי**, מאת נלסון מנדלה, אחוזת בית, 2013

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **קובי מידן** |
| ויקישיתוף תמונות ומדיה בוויקישיתוף: **קובי מידן** |

* קובי מידן, במסד הנתונים הקולנועיים IMDb (באנגלית)
* קובי מידן, באתר MusicBrainz (באנגלית)
* קובי מידן, דף שער בספרייה הלאומית
* קובי מידן, בלקסיקון הספרות העברית החדשה
* קובי מידן, ב"לקסיקון הספרות העברית החדשה"
* מאיה לוינטר, אומנות הריאיון של קובי מידן, באתר אפוק טיימס ישראל, 19 במאי 2013
* לי-אור אברבך, ‏קובי מידן: "היו שנים של הדרת מזרחים שהייתי שותף לה", באתר גלובס, 20 בפברואר 2014
* אתר למנויים בלבד איתי שטרן, קובי מידן: "הטלוויזיה לא צריכה רק אנשים כמוני", באתר הארץ, 4 במרץ 2018
* אתר למנויים בלבד קובי מידן, שירים: **שיר למגירה של ציפר בני; בשבילי היער; שביל (טיול משפחות)**, באתר הארץ, 13 ביולי 2021
* אתר למנויים בלבד איתי סגל, הסגנון הקוֹביסטי, באתר "ידיעות אחרונות", 11 במרץ 2022
* פגישה עם רוני קובן עונה 6 | פרק 1 - קובי מידן 12 ביוני 2022
* אתר למנויים בלבד קובי מידן, שיר: **מַסְטוּל** , באתר הארץ, 18 ביולי 2023

הערות שוליים
------------

1. ↑  קטע קול בן שני, ‏"אנשים בלילה" עם קובי מידן, באתר iCast‏, 17 ביוני 2014. תוכנית הסיום של תוכניתו בגלי צה"ל
2. ↑  חוצה ישראל עם קובי מידן, באתר הטלוויזיה החינוכית
3. ↑  גילי איזיקוביץ, ליעד מודריק, בן שני וקובי מידן יגישו גרסה חדשה של "האוניברסיטה המשודרת" בגל"צ, באתר הארץ, 16 בפברואר 2015
4. ↑  קובי מידן - מגיש "כה אמרו חכמינו" - א'-ו', 5:50-5:52, באתר האינטרנט של גלי צה"ל
5. ↑  סוכן תרבות | כאן תאגיד השידור, באתר כאן-תאגיד השידור הישראלי
6. ↑  חזקי ברוך, ליברמן: מתבייש בשדרן, שיעזוב את גל"צ, באתר ערוץ 7, 1 באפריל 2018
7. ↑  רן בוקר, רזי ברקאי לצדו של קובי מידן: "שר הביטחון, תרגיע", באתר ynet, 2 באפריל 2018
8. ↑  שרון גל על קובי מידן: "זכותו לומר את דבריו, גם אם הם מעוררי חלחלה", באתר מעריב אונליין, 2 באפריל 2018
9. ↑  עומר כרמון, לא לפטר את קובי מידן מגל"צ, באתר News1 מחלקה ראשונה, 1 באפריל 2018
10. ↑  נחמן שי: להפסיק את שידורי מידן בגל"צ, באתר ערוץ 7, 2 באפריל 2018
11. ↑  משה בנימין, ארגון העיתונאים: טרם התקבלה החלטה בנוגע לעתיד קובי מידן בגל"צ, באתר אייס, 2 באפריל 2018
12. ↑  נועה פרייס‏, בעקבות הפוסט: מפקד גל"צ קיים שיחת הבהרה עם קובי מידן, באתר וואלה!‏, 1 באפריל 2018
13. ↑  יוני קמפינסקי, קובי מידן התנצל - ויישאר בגל"צ, באתר ערוץ 7, 2 באפריל 2018
14. ↑  אור רביד‏, לאור פניית משפחות שכולות: קובי מידן לא ינחה טקס יום זיכרון, באתר וואלה!‏, 10 באפריל 2018
15. ↑  יעקב בר-און, קובי תיאורטי, באתר ynet, 18 בפברואר 2004

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301523905171
* ISNI: 0000 0000 7047 8035
* MusicBrainz: ff369bbb-83bf-450c-be1f-4731a4914580
* VIAF: 97397092
* WorldCat: viaf-97397092

 |